**Predkladacia správa**

na rokovanie vlády SR k návrhu Akčného plánu pre životné prostredie a zdravie obyvateľov Slovenskej republiky (NEHAP V.)

Akčný plán pre životné prostredie a zdravie obyvateľov Slovenskej republiky V. (NEHAP V.) bol vypracovaný na základe Plánu práce vlády SR na rok 2018, ktorý bol schválený uznesením vlády SR č. 30 z 24. januára 2018.

Nový NEHAP V. bol vypracovaný za účelom implementácie záverov 6. ministerskej konferencie o životnom prostredí a zdraví konanej v Ostrave (13 - 15.6. 2017) v podmienkach Slovenskej republiky. Hlavným dokumentom, ktorý bol prijatý v rámci konferencie bola Ostravská deklarácia ministrov. V kontexte politiky Zdravie 2020 a Agendy 2030 pre udržateľný rozvoj definovala oblasti - priority, ktorým by sa členské štáty WHO/EURO počas nasledovného obdobia v oblasti environmentálneho zdravia mali prioritne venovať.

Základným cieľom NEHAP V. je minimalizovať riziká pochádzajúce z prostredia, ktoré môžu poškodzovať a ohrozovať zdravie ľudí, a to prostredníctvom navrhnutých aktivít jednotlivých rozpracovaných prioritných oblastí.

NEHAP V. predstavuje dôležitý nástroj na posilnenie procesov v prospech zlepšenia environmentálneho zdravia so zapojením relevantných partnerov z rôznych oblastí.

Prekladaný akčný plán vznikol na základe medzirezortnej spolupráce na ktorého príprave sa podieľali partneri z relevantných rezortov, a to: Ministerstvo životného prostredia, Ministerstvo pôdohospodárstva a rozvoja vidieka; Ministerstvo hospodárstva, Ministerstvo dopravy a výstavby a Ministerstvo školstva, vedy, výskumu a športu.

Finančné prostriedky na pokrytie aktivít NEHAP V. budú čerpané zo štátneho rozpočtu v rámci kapitol jednotlivých rezortov a z prostriedkov EK v rámci operačných programov.

 Predkladaný materiál je nelegislatívnym dokumentom, jeho schválenie predpokladá vplyvy na rozpočet verejnej správy, podnikateľské prostredie a vplyvy na životné prostredie. Materiál nemá priame sociálne vplyvy, ani na informatizáciu spoločnosti a služby pre občana.